section_heading: Procvat (2003. — 2007.)
paragraph_text: Velika završnica lige počela je u Tampi visokom pobjedom gostujućeg sastava od 1 : 4. Lightning uzvraća istim rezultatom prije puta u Kanadu na treću i četvrtu utakmicu. Kiprusoff još jednom pokazuje veličanstvenu formu zadržavši mrežu nedirnutom pred svojim navijačima za laganu pobjedu od 3 : 0. Međutim, u sljedećoj utakmici Habibulin ne prima pogodak, a utakmicu odlučuje Richardsov pogodak već u trećoj minuti prve trećine. Serija se vratila na Floridu pri ukupnom rezultatu 2 : 2. Tampa uspijeva izboriti produžetak nakon dva pogotka zaostatka, no ipak biva poražena. Tako je klub iz Calgaryja izborio „meč-loptu” pred svojim navijačima. Brad Richards tada zabija dva pogotka, a utakmica ponovno odlazi u produžetke. U prvom napadu drugih dodatnih 20 minuta, Richards asistira St. Louisu za pogodak. U odlučujućoj utakmici, natrag u Tampinom Forumu, viđena su samo 32 udarca na vrata. Ruslan Fedotenko postao je junak zabivši dva pogotka, jer Calgary nije uspio izjednačiti ni nakon gola Craiga Conroya deset minuta prije kraja. Veoma mlada momčad Lightninga postala je najjužnija momčad u povijesti lige koja je osvojila Stanleyjev kup i to već u dvanaestoj sezoni postojanja.